ארה"ב מברכת ותומכת בהסכם הפסקת האש שאליו הגיעו ישראל והפלסטינים לסיום מבצע צוק איתן . בהצהרה שפרסם אמש (ג') מזכיר המדינה ג'ון קרי הוא הביע תקווה שההסכם "יאפשר לישראלים לחיות בשלום וביטחון, בלי התקפות טרור, בלי רקטות, בלי מנהרות ובלי אזעקות ומשפחות נדחקות למקלטים". במקביל, הוא הוסיף כי הפלסטינים צריכים לחיות בשלום וביטחון ולקבל "הזדמנויות מלאות - כלכליות וחברתיות - לבנות חיים טובים יותר לעצמם ולילדיהם".

קרי קרא לצדדים לציית באופן מלא לתנאיה של הפסקת האש כדי שתהיה יציבה ועקבית ותסייע להביא לסיום יציב של העימות בעזה.

חורבות בעזה במהלך צוק איתן (צילום: EPA)

מזכיר המדינה מבהיר כי מיד לאחר שישרור שקט יש צורך באספקה דחופה של עזרה הומניטרית לתושבי עזה, והדגיש שהדבר ייעשה בתיאום עם הרשות הפלסטינית והנשיא אבו מאזן: "ארה"ב והקהילה הבינלאומית מחויבות לתמוך במאמץ הזה באופן מלא".

אנחנו מוכנים לעבוד עם שותפינו הבינלאומיים על יוזמת שיקום גדולה כדי להבטיח שזה יהיה לתועלת האוכלוסייה האזרחית בעזה, ולא לחמאס ולארגוני הטרור האחרים".

בשבועות האחרונים פעלו קרי ואנשי צוותו בתיאום עם מצרים, ישראל, הרשות הפלסטינית וגורמים אחרים במזרח התיכון כדי להגיע להפסקת האש. הוא שיבח את התיווך המצרי על השגת הפסקת האש, אבל בהודעתו לא הזכיר את קטאר ואת טורקיה.

"הדרך להשגת שקט עוברת בחידוש תהליך השלום", הוסיף. "אנחנו מודעים לכך שזוהי הזדמנות, לא ודאות. ההסכם בא אחרי ימים של שיחות אינטנסיביות על הדרך שבה הפסקת האש תספק את המרחב ואת ההזדמנות להתמודד עם הנושאים הבסיסים. הבטחתי לראש הממשלה בנימין נתניהו ולנשיא עבאס שארה"ב מוכנה להמשיך להיות מעורבת במאמץ".